**Årsmelding 2014**

**Styret har i perioden hatt følgende sammensetning:**

Leder Christine Holmen

Nestleder Bendiks Vik

Sekretær Åshild Jørgensen

Kasserer Astrid Lillebo

Grendehusansvarlig Remi Bjerknes

Varamedlem Arvid Heiene

***Generelt***

Vi har i 2014 hatt et tett samarbeid med Velforeningenes fellesorganisasjon. Skillebekkvel har vært medlem av VFO de siste årene. I løpet av året har vi bidratt med hjelp til markedsføring i sosiale medier og medieplanlegging. Kontakten med VFO gjør at vi får muligheten til å følge med på hva som skjer i andre velforeninger utenfor Skillebekk.

Er du en av de som opplever å ha dårlig mobildekning der du bor? Bendiks jobber tett med Telenor for å gjøre noe med dette. Dette vil gi bedre mobildekning til øvre Skillebekk og Holumskog. Prosjektet er i gang hos Telenor og vi vil bli kontaktet når de er klare. Utbedringen håper vi blir til sommeren.

***Dugnad***

I år har vi hatt flere dugnader i løpet av året. På årets vårdugnad jobbet «gutta på toppen» med rydding og utbedring av naturstien rundt Svarttjern. Om du ikke har gått rundt vannet i det siste, bør du ta turen så fort snøen er borte. Beboerne på Skillebekk er gode på vårdugnader. Styret og Kommunen samlet inn mange søplesekker. De ble i tillegg samlet sammen en gjeng som ryddet godt opp i Stikkveien. Om du ønsker at det skal gjøres noe i din vei, er det bare å samle sammen naboene og foreslå til styret at vi fokuserer på deres område.

I forbindelse med etablering av ny trapp inviterte vi til en ekstra høstdugnad. I øs pøs regnvær var vi en god gjeng som ryddet og opparbeidet området til trappen. I desember ble ny trapp montert mellom Tjernslia og Holumbakken. Trappen kan fint brukes slik den står i dag, men prosjektet fullføres til våren, da det er noen småting som gjenstår. Det er en solig ståltrapp som er montert, vi håper beboerne vil ha stor glede av denne trappen i mange år fremover.

Sammen med styret til Holumskog møtte vi opp til felles dugnad på Grendehuset. Vi gikk gjennom utleieutstyr og ryddet hele 2.etg. Restene etter internettkafeen er nå borte og det går fint an å bruke 2. etg til møter eller ved utleie.

Til slutt må den store snegledugnaden nevnes. Vi investerte i Nemaslug til alle beboerne på Skillebekk. Systematisk jobbet vi oss gjennom adresse for adresse. Takket være hjelp fra, Senior 60+ gruppa og andre engasjerte snegleforkjempere, nådde vi frem til mange i løpet av noen uker. Tilbakemeldingene vi fikk var at det var betydelig mindre snegler i år enn tidligere. Aldri før har et prosjekt engasjert så mange på Skillebekk som denne snegleaksjonen. Det liker vi i styret veldig godt.

***Nærmiljøet vårt***

Vi i styret oppfordrer den yngre garde og gjerne de med små barn til å delta mer på styrets aktiviteter. Det er hyggelig å møte naboer og være med på dugnad. Om du ikke har mulighet til å jobbe, er det å være sosial like viktig. På Skillebekk er det lange tradisjoner for dugnad og godt velarbeid. Det er viktig at yngre generasjoner kommer mer på banen og bringer dette videre.

Vi planlegger høstfest i 2015. Her håper vi nye og gamle travere blir med. Nyinnflyttede hører stadig vekk om hvor hyggelig det var med fester her i gamledager. Det håper vi å gjenskape i 2015. Følg med på Facebookgruppen vår, Twitter eller hjemmesiden for mer info i tiden fremover.

Til info:

* Styret har valgt å si opp søppelkassen i Tjernslia av økonomiske grunner. Vi er i dialog med kommunen om andre løsninger.
* Prosjektet nederst i Gamle Trondheimsvei, ved innkjøring fra motorveien, er planlagt ferdig i mai 2015. Det er Oslo Kommune som bygger en ny vannpumpe.
* Vi har bestilt ny redningsbøye til Svarttjern. Denne blir hengt opp til våren.

***Kontakt med Holumskog Vel og Grendehuset***

Det har blitt flere møter i 2014 enn tidligere. Nettopp fordi det har vært en del ting å ta tak i rundt Grendehuset og Solstua BHG. Dette har vært en prosess som har pågått de siste to årene og vi mener nå å se resultatene av jobben vi har gjort.

**Vi har endret selskapsform for Solstua barnehage og Grendehuset.**

*Solstua barnehage er nå Solstua barnehage AS. Endring av selskapsform var nødvendig for at barnehagen fortsatt kunne få momskompensasjon. Overdragelse av firmaet til AS er pr den 15.09.2014. Barnehagen vil utover dette ikke ha endret styreform. Monica Dølven vil fortsatt være daglig leder i barnehagen og den eies av Holum Skog Velforening og Skillebekk Vel med like andeler (som tidligere).*

*Grendehuset har fått ny selskapsform. Holum Skog Grendehus forening er stiftet 13.10.2014 og registrert i enhetsregisteret. Dette var en nødvendighet for at Grendehuset kunne få tildelt et organisasjons nummer.Grendehuset vil utover dette ikke ha endret styreform. Det er Holum Skog Velforening og Skillebekk Vel som eier og driver Grendehuset.*

Det har vært nødvendig for eierstyret å få et organisasjonsnummer. Frem til nå har vi ikke hatt tilgang til disponible midler og bankkonto. Denne prosessen har vært veldig lang og vi i eierstyret er veldig fornøyde med å ha slike viktige ting i orden. Regnskapet er det seneste året profesjonalisert hos regnskapsfører.

I sommer ønsket Line Kvalnes å si fra seg uteleieansvaret. Vi i eierstyret vil benytte anledningen til å takke for den lange og trofaste jobben Line har gjort på Grendehuset. Dersom du ønsker å leie Grendehuset til møter, bursdag, dåp, konfirmasjon eller fest sender du en mail til [grendehuset.utleie@gmail.com](mailto:grendehuset.utleie@gmail.com) eller går inn på våre hjemmesider på [www.skillebekkvel.no](http://www.skillebekkvel.no) Her har du mulighet til å planlegge tid og dato ved å sjekke vår utleiekalender.

Eierstyret har i år investert i TV-skjerm og lite lydanlegg. Det er nå mulig å holde presentasjoner og vise film/TV når du leier Grendehuset. Vi testet disse mulighetene under fotball-VM. Beboere tok turen ned og så fotball i hyggelig lag. Vi håper å gjøre mer av dette fremover. Si fra om du ønsker å dra i gang/invitere naboer til felles TV-titting.

Det elektriske anlegget på Grendehuset behøver en oppgradering. Vi er i gang med utredning av det elektriske anlegget.

Julegrantenningen var virkelig vakker i år. Vaktmester Ole Petter med hjelpere har byttet belysningen i det store juletreet vårt. Dessverre så rakk vi ikke å ordne lyset i ballbingen før snøen kom. Flere av lampene er defekte og vil bli byttet ut, så fort det er mulig å komme til stolpene med lift.

***Julegrantenningen***

Ble i år arrangert av Holumsskogen Vel. Nissekorpset spilte julesanger og styret serverte pepperkaker og gløgg. Oppmøtet kunne vært bedre.

***Senior 60+***

I år er vi stolte av å si at samarbeidet med seniorgruppen fungerer tilfredsstillende. Gruppen er ivrige brukere av Grendehuset. Nytt i år er at de selv booker tid, sted, vask og det som behøves ved utleie. Etter en aktivitet sendes bilder til styret, som så ordner med å legge de ut på hjemmesiden. Er du nysgjerrig på hva de finner på i løpet av året, vil jeg anbefale å besøke deres side på [www.skillebekkvel.no](http://www.skillebekkvel.no) . Selv om de er en god gjeng er det alltids plass til flere. Vi har derfor samarbeidet om å lage en brosjyre, som seniorgruppa vil bruke for å rekruttere nye medlemmer. Flere fra gruppen har også blitt medlem av gruppen vår på Facebook. Vi er stolte av å ha en så engasjert, sprek og oppdatert gjeng i vårt nærmiljø.

***Medlemstall***

Styret hadde som mål å få 150 betalende medlemmer i 2014. Av ca. 200 potensielle medlemmer endte vi på, 125 betalende medlemmer pr. 01.02.2015. Vi er glade for økningen, men ser at med lav kontingent og få betalende medlemmer, setter dette begrensninger i budsjettet vårt i forhold til å gjøre positive ting for nærmiljøet vårt.

Skillebekk, 04. mars 2015

Styret i Skillebekk Vel